遊仙窟詩 又贈十孃
作者：張文成
朝代：唐

paragraphs: 薰香四面合，光色兩邊披。
錦障劃然卷，羅帷垂半欹。
紅顏雜綠黛，無處不相宜。
豔色浮妝粉，含香亂口脂。
鬢欺蟬鬢非成鬢，眉笑蛾眉不見眉。
見許實娉婷，何處不輕盈。
可憐嬌裏面，可愛語中聲。
婀娜腰支細細許，䁠䀨眼子長長馨。
巧兒舊來攜未得，畫匠迎生模不成。
相看未相識，傾城復傾國。
迎風帔子鬱金香，照日裙裾石榴色。
口上珊瑚耐拾取，頰裏芙蓉堪摘得。
聞名腹肚已猖狂，見面精神更迷惑。
心肝恰欲摧，踊躍不能裁。
徐行步步香風散，欲語時時梅子開。
靨疑織女留星去，眉似姮娥送月來。
含嬌窈窕迎前出，忍笑嫈嫇返卻回。